ທ່ານນາງ Clinton ໃກ້ຈະຖືກແຕ່ງຕັ້ງ ເປັນຜູ້ສະໝັກ ຂອງພັກເດໂມແຄຣັດແລ້ວ
ຈາກບັດທີ່ນັບ ເກືອບທັງໝົດແລ້ວ ສະແດງໃຫ້ເຫັນວ່າ ອະດີດ ລັດຖະມົນຕີຕ່າງປະເທດ Hillary Clinton ມີຄະແນນ ລື່ນທ່ານ Bernie Sanders ພຽງ 2,000 ສຽງ.
ອະດີດລັດຖະມົນຕີການຕ່າງປະເທດສະຫະລັດທ່ານນາງ Hillary Clinton ຫຍັບໃກ້ເຂົ້າ ໄປຕື່ມອີກ ໃນວັນອັງຄານວານນີ້ ຕໍ່ອັນທີ່ເກືອບວ່າ ແນ່ນອນແລ້ວ ໃນການທີ່ທ່ານນາງຈະຖືກສະເໜີຊື່ແຕ່ງຕັ້ງໃຫ້ເປັນຜູ້ສະໝັກຂອງພັກເດໂມແຄຣັດເພື່ອລົງແຂ່ງຂັນເອົາຕຳແໜ່ງ ປະທານາທິບໍດີ ຈາກບັດຄະແນນສຽງສ່ວນໃຫຍ່ທີ່ນັບໄປແລ້ວໃນການເລືອກຕັ້ງຂັ້ນຕົ້ນທີ່ລັດ Kentucky ສະແດງໃຫ້ເຫັນວ່າ ທ່ານນາງ Clinton ມີຄະແນນນຳໜ້າ ສະມາຊິກສະພາສູງ ຈາກລັດ Vermont ທ່ານ Bernie Sanders ປະມານ 2,000 ຄະແນນ ເຈົ້າໜ້າທີ່ເລືອກຕັ້ງກ່າວວ່າ ເຂົາເຈົ້າຍັງຈະບໍ່ປະກາດເທື່ອວ່າແມ່ນໃຜເປັນຜູ້ຊະນະ ແຕ່ວ່າທ່ານນາງ Clinton ໄດ້ອ້າງເອົາໄຊຊະໄປແລ້ວ ຜົນການນັບບັດຄະແນນສຽງຂັ້ນສຸດທ້າຍ ກໍບໍ່ມີຄວາມສຳຄັນຫຍັງຫລາຍໃນເມື່ອວ່າພັກ ເດໂມແຄຣັດໄດ້ແບ່ງປັນຄະແນນກັນຕາມຊັດສ່ວນທີ່ໄດ້ຮັບແລະຜູ້ສະໝັກທັງສອງໃນທີ່ ສຸດກໍຈະແບ່ງຄະແນນໃນການເລືອກຕັ້ງຢູ່ລັດ Kentucky ເກືອບວ່າເຄິ່ງຕໍ່ເຄິ່ງ ໃນການແຂ່ງຂັນຢູ່ອີກບ່ອນນຶ່ງນັ້ນທ່ານ Sanders ໄດ້ຊະນະການເລືອກຕັ້ງຂັ້ນຕົ້ນທີ່ລັດ Oregon ທາງພາກຕາເວັນຕົກສຽງເໜືອຂອງສະຫະລັດ ເພື່ອຈະໄດ້ຮັບການສະເໜີຊື່ແຕ່ງຕັ້ງຈາກພັກ ທ່ານ Sanders ຈຳເປັນຈະຕ້ອງໄດ້ຊະນະປະມານ 85 ເປີເຊັນ ຂອງພວກຜູ້ຕາງໜ້າ ທີ່ຍັງເຫລືອຢູ່ໃນເວລານີ້ ຈຶ່ງຈະມີຄະແນນລື່ນທ່ານນາງ Clinton ແລະໄດ້ຮັບການແຕ່ງຕັ້ງຈາກພັກ ທ່ານໄດ້ຊະນະດ້ວຍຄະແນນສຽງ ແບບນີ້ຢູ່ໃນພຽງລັດດຽວເທົ່ານັ້ນຄືທີ່ລັດ Vermont ພັກເດໂມແຄຣັດ ຈະຈັດໃຫ້ມີການເລືອກຕັ້ງ ໃນວັນທີ 4 ມິຖຸນາ ທີ່ໝູ່ເກາະ Virgin ແລະ ວັນທີ 5 ມິຖຸນາທີ່ Puerto Rico ຊຶ່ງປາກົດວ່າ ຈະບໍ່ມີຜູ້ຕາງໜ້າຫລາຍພໍໃນການເລືອກຕັ້ງທັງສອງ ສຳລັບທ່ານນາງ Clinton ຈະໄດ້ຮັບການແຕ່ງຕັ້ງ ຈາກພັກ ແຕ່ທ່ານນາງກໍຄາດຈະຖືກແຕ່ງຕັ້ງໃນວັນທີ 7 ມິຖຸນາ ເວລາ 6 ລັດຈັດໃຫ້ມີການປ່ອນບັດເລືອກຕັ້ງ ຜູ້ທີ່ໄດ້ຮັບການແຕ່ງຕັ້ງຂອງພັກເດໂມແຄຣັດຈະປະເຊີນໜ້າກັບຜູ້ສະໝັກຂອງພັກຣີພັບບລີກັນ ທ່ານ Donald Trump ໃນການເລືອກຕັ້ງທົ່ວໄປໃນເດືອນພະຈິກທ້າຍປີນີ້ ການຢັ່ງຫາງສຽງຂອງ NBC News/Survey Monkey ໃນວັນອັງຄານວານນີ້ສະແດງໃຫ້ເຫັນວ່າ ທ່ານນາງ Clinton ແມ່ນມີຄະແນນສຽງ ນຳໜ້າໜ້ອຍນຶ່ງ ລື່ນທ່ານ Trump ຢູ່ໃນທົ່ວປະເທດ ຄື 48 ຕໍ່ 45 ເປີເຊັນ ຄືຫລຸດຈາກ 5 ເປີ ເຊັນເມື່ອນຶ່ງອາທິດກ່ອນ ອັດຕາສະເລ່ຍ ໃນການຢັ່ງຫາງສຽງຫລາຍໆຄັ້ງສະແດງໃຫ້ເຫັນວ່າ ທ່ານນາງ Clinton ມີຄະແນນນຳໜ້າທ່ານ Trump ປະມານ 6 ເປີເຊັນໃນຂະນະທີ່ທ່ານ Sanders ແມ່ນດີ ກວ່ານີ້ ຄືມີຄະແນນນຳໜ້າທ່ານ Trump 13 ເປີເຊັນ